Ramaphosa: ‘Bespoedig dienslewering aan armes’Pres. Cyril Ramaphosa (Foto; David Ritchie/ANA) Pres. Cyril Ramaphosa het Donderdag sy regering gemaan om dienslewering aan die armes te bespoedig en sodoende die ruimtelike beplanning van die apartheidsera ongedaan te maak. Die presidensie het gesê Ramaphosa het vergader met Zweli Mkhize en Andries Nel, die minister en adjunkminister van samewerkende regering en tradisionele sake (Cogta), sowel as ander senior beamptes in die departement en het blykbaar beklemtoon dat dié departement aan die voorpunt moet wees en moet lei wanneer dit kom by die uitdagings in terme van die lewering van basiese dienste. “Ons is hier om na die topbestuur te luister oor die uitdagings wat hulle ervaar en hoe ons kan saamwerk om aandag te gee aan daardie uitdagings om te verseker dat die regering effektief funksioneer,” lui ŉ verklaring van Ramaphosa se kantoor. “Cogta is ŉ deel van die regering en dit is die gom tussen die mense en die regering. Protesoptogte wat in sommige dele van die land ervaar word, is na bewering as gevolg van ŉ tekort aan dienslewering. Dié departement speel ŉ sleutelrol om aandag te gee aan dié kwessies om te verseker dat munisipaliteite voldoende en kwaliteitdienste aan ons mense lewer.” Hy het die departement verder gemaan om “die tog na geïntegreerde stedelike ontwikkeling te lei” en om “die nalatenskap van apartheid se ruimtelike beplanning af te breek”.